Author: administrator
Last saved by: Kupka Julian
Company: Abyss

Predkladacia správa

Ministerstvo financií Slovenskej republiky predkladá návrh Dohody medzi Slovenskou republikou a Spojenými arabskými emirátmi o  podpore a vzájomnej ochrane investícií (ďalej len „dohoda“).
 
Návrh dohody sa predkladá ako iniciatívny návrh, jeho význam spočíva v rozvoji medzinárodných vzťahov a podpore zahraničných investícií. 
 
Predkladaný návrh dohody predstavuje modernú a vyváženú Dohodu o  podpore a  vzájomnej ochrane investícií, nazývanú aj bilaterálna investičná dohoda (ďalej len „investičná dohoda“), ktorá rešpektuje regulačné právomoci štátu najmä v oblastiach legitímnych cieľov verejnej politiky a zároveň poskytuje primeranú ochranu zahraničným investorom v prípade prevažne svojvoľných a neodôvodnených závažných poškodení ich investícií zo strany hostiteľského štátu. Investičná dohoda je významný medzinárodný zmluvný dokument a predstavuje jednu zo štandardných dohôd, ktoré sa uzatvárajú medzi suverénnymi subjektmi medzinárodného práva verejného s cieľom vytvárať priaznivé ekonomické podmienky pre rozvoj vzájomnej spolupráce a odpolitizovať spory medzi zahraničným investorom a hostiteľským štátom.
 
            Predmet dohody do veľkej miery kopíruje novodobú investičnú stratégiu EÚ, výsledky rokovaní medzinárodných dohôd medzi EÚ a Kanadou (CETA) a medzi EÚ a Singapurom (EÚ SG FTA), najnovší návrh EÚ pre Transatlantické obchodné a investičné partnerstvo (TTIP) a v neposlednom rade národné záujmy SR a jej skúsenosti a poznatky z režimu ochrany zahraničných investícií. Predmetná dohoda obsahuje tak hmotnoprávne ako aj procesnoprávne štandardy ochrany zahraničných investícií. Medzi hmotnoprávne štandardy môžeme zaradiť záväzok hostiteľského štátu na spravodlivé zaobchádzanie, dodržiavanie režimu národného zaobchádzania, doložku najvyšších výhod, ochranu pred diskriminačnými opatreniami či nezákonným vyvlastnením, atď. Uvedené štandardy sú oproti minulosti uvedené presnejšie, pričom minimalizujú riziko protichodných arbitrážnych rozhodnutí, prispievajú k lepšej informovanosti. 
 
            Mechanizmus riešenia sporov medzi investorom a štátom obsahuje prísnejšie pravidlá ohľadom možného konfliktu záujmov rozhodcov, ich asistentov, zrýchlené konanie v prípade tzv. nepodložených žalôb, prevenciu paralelných sporov, kladie väčší dôraz na poskytovanie pravdivých informácií zo strany investora vrátane informácií o financovaní sporu zo strany tretej osoby. Medzi prevratné ustanovenia možno zaradiť aj priznanie výslovnej jurisdikcie rozhodcovského súdu na posúdenie a nariadenie zloženia zábezpeky v prípade hrozby neplnenia nepriaznivého rozhodnutia a možnosť posúdiť protinároky hostiteľského štátu vzniknuté z pôsobenia investora na jeho území.
 
Uvedená dohoda je medzinárodnou hospodárskou zmluvou všeobecnej povahy (čl. 7 ods. 4 Ústavy SR), ktorá má vždy charakter prezidentskej zmluvy. Dohoda priamo zakladá práva a povinnosti fyzických alebo právnických osôb a má podľa čl. 7 ods. 5 Ústavy SR prednosť pred zákonmi SR. Dohoda podlieha ratifikácii a bude vyhlásená spôsobom ustanoveným zákonom (t. j. v Zbierke zákonov Slovenskej republiky). Ratifikácia dohody je podmienená predchádzajúcim schválením návrhu dohody Európskou komisiou podľa Nariadenia Európskeho parlamentu a Rady (EÚ) č. 1219/2012 z 12. decembra 2012, ktorým sa ustanovujú prechodné opatrenia pre bilaterálne investičné dohody medzi členskými štátmi a tretími krajinami.
 
Predkladaná dohoda je v súlade s právnym poriadkom Slovenskej republiky, rozširuje jej bilaterálnu zmluvnú základňu a jej články zabezpečujú súlad dohody so záväzkami Slovenskej republiky ako členského štátu Európskej únie.
 
         Návrh dohody by mal mať predpokladaný pozitívny vplyv na podnikateľské prostredie, nemá environmentálny vplyv, vplyv na rozpočet verejnej správy, informatizáciu spoločnosti a sociálne vplyvy.

             Materiál bol predmetom medzirezortného pripomienkového konania a predkladá sa na rokovanie vlády SR bez rozporov. Materiál sa predkladá na prerokovanie Legislatívnej rade vlády SR.